OpenLLM-France/wikimedia huggingface dataset:
# Alija Izetbegović

Alija Izetbegović (Bosanski Šamac, Bosnia, 1925eko abuztuaren 8a – Sarajevo, 2003ko urriaren 19a) idazle, abokatu eta politikari bosniarra izan zen. Bosnia-Herzegovinako lehen presidentea izan zen, 1992ko martxoaren 3tik 1996ko martxoaren 14a arte. Bere alderdi politikoa Stranka Demokratske Akcije ("Ekintza Demokratikoaren Alderdia") izan zen.

## Bizitza

Europako ekialdean komunismoak gainbehera egin eta Jugoslaviar Federazioko errepubliketako alderdi politiko ez komunistak legeztatu zirelarik Ekintza Demokratikoaren Alderdia (PAD) sortu zuen Izetbegović-ek 1990ean, alderdi bosniar musulman abertzale eta laikoa. PADek gehiengoa atera zuen 1990eko hauteskundeetan, eta Izetbegović-ek zazpi kidek osatutako gobernu kolegiatua eratu zuen; bertan, musulmanek, serbiarrek eta kroaziarrek bina ordezkari zituzten eta gainerako guztiek ordezkari bana. Izetbegović, errepublikaren lehendakari gisa, Jugoslavia suntsitu berritik independente zen errepublika etnia-anitz gisa mantentzen saiatu zen Bosnia-Herzegovina. Hala ere talde etniko batzuen eta besteen arteko istiluek eta serbiar-bosniarrek Bosnia-Herzegovinan Jugoslaviako federazioan jarraituko zuen serbiar errepublika bat egin nahiak gerra zibila piztu zuten 1992an, atzerrian Bosnia-Herzegovinaren independentzia onartu zenean. 1994an Nazio Batuak eta Europar Batasuna gerra gelditzen ahalegindu ziren, alferrik ordea.
1995ean bake hitzarmena izenpetu zuen Izetbegović-ek Daytonen (Estatu Batuetan) Kroaziako eta Serbiako lehendakariekin. Hitzarmen horretan aurreikusi ziren Bosniako hauteskundeak irabazi zituen 1996an. Bosnia-Herzegovinan lehendakaritza hirukoitza da (lehendakari bat Bosniakoa da, beste bat kroaziarra eta beste bat serbiarra), eta Izetbegović izan zen Bosniako lehendakaria, 2000ko urrian, adina zela-eta, dimisioa eman zuen arte

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q183848
* Multimedia: Alija Izetbegović / Q183848
# Aligarh barrutia

Aligarh barrutia Indiako barruti bat da, Aligarh dibisioan, Uttar Pradesh estatuan. 3.673.889 biztanle ditu 3.747 kilometro koadrotan.

## Mugakideak

Honako barrutiekin egiten du muga:
Bulandshahr barrutia

## Ikus, gainera

* Uttar Pradesh

## Kanpo estekak

* Datuak: Q766918
* Multimedia: Aligarh district / Q766918
# Aliina

Aliina organosufre-konposatua da C$_6$H$_{11}$NO$_3$S formula duena eta sulfoxidoen familiakoa. Solido kristalino zuria da 163-165 C-tan urtzen dena. Zisteina aminoazidoaren deribatua da.
Baratxuri freskoaren osagarrietako bat da. Hortaz baratxuria mozten denean, aliinasa entzimak allina alizina bihurtzen du zeina berakatz freskoaren usainaren erantzulea den.

## Sintesia

Aliinaren sintesi kimikoa L-zisteinatik abiatzen da. 3-bromopropenoarekin tratatuz desoxialiina eratzen da eta hau hidrogeno peroxidoz tratatzean aliinaren bi diastereoisomero lortzen dira.

## Erreferentziak

* ↑ (Ingelesez) Iberl, Bernhard; Winkler, Georg; Müller, Bernd; Knobloch, Karl. (1990-06). «Quantitative Determination of Allicin and Alliin from Garlic by HPLC*» Planta Medica 56 (03): 320–326. doi:10.1055/s-2006-960969. ISSN 0032-0943. (Noiz kontsultatua: 2022-11-10).
* ↑ Advances in enzymology and related subjects of biochemistry. Volume XI. Interscience/Wiley 1951 ISBN 978-0-470-12333-1. PMC 777630017. (Noiz kontsultatua: 2022-11-10).

## Kanpo estekak

* Datuak: Q57741566
# Aliettita

Aliettita silikato motako minerala da eta smectite taldearen kidea da.

## Ezaugarriak

Aliettita silikato mineralaren formula kimikoa hau da: ${\ce {Ca0.2Mg6((Si,Al)8O20)(OH)4 * 4H2O}}$. Sistema monoklinikoaren arabera sortzen ditu kristalak. Mohs eskalaren arabera duen gogortasunaren balioa 1 - 2 da.

## Erreferentziak

* 1 2 (Ingelesez) «Aliettite: Mineral information, data and localities.» www.mindat.org (Noiz kontsultatua: 12-05-2019).

## Kanpo estekak

* Datuak: Q3611784
* Multimedia: Aliettite / Q3611784
# Aligarh

Aligarh (hindiz: अलीगढ़, urduz: علی گڑھ‎) Indiako hiri bat da, Aligarh barrutiaren hiriburua, Uttar Pradesh estatuan. Delhitik 126 kilometrora dago hego-ekialdera. Azken zentsuaren arabera 1.131.160 biztanle zituen. Aligarheko Unibertsitatea Islamikoaren egoitza da.

## Kanpo estekak

* Datuak: Q201832
* Multimedia: Aligarh / Q201832
# Aliivibrio fischeri

Aliivibrio fischeri (Vibrio fischeri izenez ere ezaguna) bakterio gram negatiboa da, haga formako (baziloa), itsas ingurune guztietan bizi dena. A. fischeri-k propietate biolumineszenteak ditu, eta hainbat itsas animaliekiko harreman sinbiotikoetan aurkitzen da nagusiki, Eupryma scolopes bezalako moluskuetan batez ere. Organismo heterotrofoa da, eta oxigenoa erabil dezake elektroi garraiatzeko kate batekin energia ekoizteko, anduia oxidasa positiboa izanik. Gainera, mugikorra da bere flagelo polarrari esker. A. fischeri zelulak libre bizi dira (erlazio sinbiotikorik gabe) deskonposatzen den materia organikoa erabiliz. Bakterio hau mikrobiolumineszentzia, quorum sensing eta bakterio-animalien sinbiosi harremanak aztertzeko funtsezko ikerketa-organismoa da. Bernhard Fischer mikrobiologo alemaniarrak eman zion izena.
ARNr-aren konparaketak espezie hau Vibrio generotik Aliivibrio genero sortu berrira birsailkatzea ekarri zuen 2007an. Hala ere, izen aldaketa oraindik ez dute ikertzaile gehienek onartzen.

## Erreferentziak

* ↑ Madigan, Michael T.. (2006). Brock biology of microorganisms. (11th ed. argitaraldia) Pearson Prentice Hall ISBN 0-13-144329-1. PMC 57001814. (Noiz kontsultatua: 2023-03-11).
* ↑ Bergey, DH (1994). Holt, JG, ed. Bergey's Manual of Determinative Bacteriology (9th edición). Baltimore: Williams & Wilkins.
* ↑ Bergey's manual of determinative bacteriology.. (Ninth edition. argitaraldia) 1994 ISBN 978-0-683-00603-2. PMC 28183643. (Noiz kontsultatua: 2023-03-11).
* ↑ Bergey's manual of systematic bacteriology. (2nd ed. argitaraldia) Springer 2001-<c2012> ISBN 0-387-98771-1. PMC 45951601. (Noiz kontsultatua: 2023-03-11).
* ↑ (Ingelesez) Urbanczyk, Henryk; Ast, Jennifer C.; Higgins, Melissa J.; Carson, Jeremy; Dunlap, Paul V.. (2007-12-01). «Reclassification of Vibrio fischeri, Vibrio logei, Vibrio salmonicida and Vibrio wodanis as Aliivibrio fischeri gen. nov., comb. nov., Aliivibrio logei comb. nov., Aliivibrio salmonicida comb. nov. and Aliivibrio wodanis comb. nov.» International Journal of Systematic and Evolutionary Microbiology 57 (12): 2823–2829. doi:10.1099/ijs.0.65081-0. ISSN 1466-5026. (Noiz kontsultatua: 2023-03-11).

## Kanpo estekak

* Datuak: Q148731
* Multimedia: Aliivibrio fischeri / Q148731
* Espezieak: Vibrio fischeri
# Aligatore

Aligatoreak (Alligator) krokodilidoen familiako narrastiak dira. Luzeak eta handiak izaten dira eta ezkatak dituzte bizkarraldean. Bi espezietakoak izaten dira: Alligator mississippiensis, AEBetan bizi dena, eta Alligator sinensis, Txinako Yangzi ibaiaren haranetan bizi dena.
Arrak orro ozenak egin ditzake; horretarako gai den narrasti espezie bakarra da. Hogeitik hirurogeira arrautza erruten dituzte aldiko eta aligator kumeak, kolore bizia eta hogei zentimetrotako luzera dutenak, bere kasa hazten dira amak eta aitak bakarrik utzita. Ur gezatako karramarroak, dortokak eta beste zenbait ornodun jaten dituzte.
Animalia hauen larrua poltsak egiteko erabiltzen da eta horregatik dago desagertzeko arriskuan.

## Espezieak

* Alligator mississippiensis
* Alligator sinensis
eta honako espezie fosilak:
* †Alligator mcgrewi
* †Alligator mefferdi
* †Alligator olseni
* †Alligator prenasalis

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q530397
* Multimedia: Alligator / Q530397
* Espezieak: Alligator
# Andra Mari plazako olbeak

Andra Mari plazako olbeak Aguraingo Hirigune Historikoko arkupe berezi batzuk dira, eraikitako euskal ondare nabarmen gisa katalogatua daudenak.

## Etimologia

Olbea Agurainen gaztelaniaz gorde zen termino bat izan zen (las olbeas), ohol-beheak dira izatez. Beste olbea multzo bat ere bada Agurainen, San Juan plazan eta Zapatari kalean, baina Andra Mari plazako hauek desberdinak dira: arkupe hutsak dira, teilatuarekin, non eta beste olbeek gainean etxe eraikiak dituzten.

## Ezaugarriak

Olbea edo arkupeak daude plazaren lau aldeetarik bitan, ipar eta hegoaldean. Arkupe landatarrak dira: egurrezko eta harrizko zutoinak, isurki bateko estalkiarekin, alboetako fatxadei pinoian atxikita. Estalki horien barne egitura egurrezkoa da, sendotasun handiagoa izateko habe egituratu batzuekin. Harroin gainean zuzen zurkaizten dira; harri asko berriak dira. Arkupeen barnealdean eserleku jarraiak dituzte; batzuek, hegoaldeko olbeetakoek adibidez, berriak dirudite.

## Erreferentziak

* 1 2 «Arkupeak / Olbeas. Andra Mari plaza. Ondarea.» www.euskadi.eus (Noiz kontsultatua: 2019-09-16).
* ↑ «Arkupeak / Olbeas. San Juan eta Zapatari. Ondarea.» www.euskadi.eus (Noiz kontsultatua: 2019-09-16).

## Kanpo estekak

* Datuak: Q65934876
* Multimedia: Olbeak of Andra Mari Plaza / Q65934876
# Andra Maria basilika (Portugalete)

Andra Maria basilika Portugaleten kokaturiko basilika kristaua da, estilo gotiko-pizkundetarra duena. Alde Zaharra auzoan dago.
Tenplu xeheago baten gainean eraiki zen, 1322an Maria Diaz Harokoa Bizkaiko andere zenaren hiri-agirian jasotako agindua betetzen.
Basilika-oinplano du eta hiru zintzilikariozko absidea. Barruan gurutzeria-ganga eta kanpoan kontrahormez lotutako arbotanteak ditu.
Ate biak pizkundetarrak dira. Egungo kanpandorrea ez da jatorrizkoa Hirugarren Gerra Karlistan txikitu zutelako.
Barruan erretaula nagusia (1533-1550) eta Andre Mariaren XIV. mendeko zurezko estatua ditu.
Basilikako organoa 1903an Didier frantses egileak egin zuen. Bilboko Donejakue katedralekoarekin batera, Bizkaiko onena da.
Basilika titulua 1950ean Pio XII.ak eman zion.

## Argazki galeria

* Donejakueren erretaula
* Dorrea
* Ostiko-arku
* Hegaleko fatxada
* Erdialdeko nabe
* Espainiar-flandriar kristo gotiko

## Kanpo estekak

* Portugaleteko udalaren webgunea
* Datuak: Q2835988
* Multimedia: Basilica of Santa María, Portugalete / Q2835988
# Andra Maria eliza (Busturia)

Andra Maria Busturiko Axpe auzoan dagoen eliza da.

## Historia

1051. urtean, orduko Bizkaiko jauna zen Eneko Lopez Harokoak Arabako gotzainari Axpeko Andra Mariaren monasterioa eta bere ondasunak, egun eliza dena, eman zizkion. Tartean gertuko dorretxea zegoen.
Bere kaliza, eskuizkribu eta margolan batzuk Bilboko Guggenheim museoak erakutsi zituen.
1995eko urriaren 17an, Eusko Jaurlaritzak monumentu izendatu zuen, Sailkatutako Kultura Ondasuna.

## Deskribapena

Beranduko gotikoaren estiloko eliza da, nabe bat du; nabearen burua planoa da eta alboko kapera bat du, oinean gora ateratzen dena. Harri oso sendoz eraikia da eta espazio-antolaera xumea da. Barruko aldetik, nerbio zuzeneko gangadun hiru zatiz estalirik dago eta, buruhorman, trazeriako argizulo bat dago. Kanpo aldeko estalkia, zurezko habeen bidezko armaduraren gainean bi isuraldeko teilatua du. Hormak, harlanduz eginak dira eta kanpoko euskarriak, ertzetan kokatutako lau kontrahorma dira eta barne aldekoak, alboko hormei erantsitako lau kolomaerdi dira, bi presbiterioko anguluetan daudenak eta beste bi mentsulen gainean, koruan. Kapera Ebangelioaren aldean dago, bere estalkia ere gurutze-gangakoa da baina bere altuera elizarena baino txikiagoa da. Korua elizaren oinean dago eta mentsulen gainean dagoen eta oso beheratutako arku batek eusten dion gurutze-ganga baten gainean eraikia da. Dorrea Epistolaren aldean dago eta ez da oinetik gora ateratzen. Teilatuaren altuera dauka eta bere kanpandegia ateratzen da gorago. Elizak bi atari ditu, bat, txikia eta xumea, oinean dagoena, ojiba-arkua eta dobelak ditu eta bestea, nagusiena da eta alboan dago, Epistolaren aldean. Sarrera nagusia, eraldatutako pilareen arteko beheratutako bi pasabidekoa da eta taiuera interesgarria du eta eskulturazko apaindura garrantzitsua. Arku konopial batek beste batzuk ditu bere azpian, guztiak beheratuak. Tinpanoan, kalbarioa dago. Beheko aldean bi arku eskartzano ditu eta horiek formatzen dute ataria; mainela, moldura biribil batzuez osatutako pilastra bat da eta identifikatzeko zaila den santu baten irudia dago bertan. Sarrera guztia, bi kolomatxo altuz inguratua dago eta frondazko landare-apaindura dute eta konopiaren bi alboetan bi medailoi daude. Elizak bao gutxi ditu. Bi arrosetoi, bata buruan eta bestea oinean; beste bi alboetan eta bi leihate ojibal, horiek ere alboetan, atzeko aldean. Beraz, barne aldeko argiztapena oso urria da.

## Iruditegia

* Ate nagusia.

## Erreferentziak

* Edukiaren zati bat monumentu hau sailkatutako kultura-ondasun izendatzen duen lege testutik hartu da. Izan ere, testua jabari publikokoa da eta ez du jabetza intelektualik, Espainiako Jabetza Intelektualaren Legeko 13. artikuluan xedatu denez (Espainiako Aldizkari Ofiziala, 97. zenbakia, 1996-04-22).

## Kanpo estekak

* Kultura Ondasun izendapena EHAAn
* Datuak: Q3756235
* Multimedia: Church of Santa María de Axpe / Q3756235
# Andra Mari eliza (Zornotza)

Andra Mari eliza Zornotzan dagoen eliza da, Mariaren omenez sagaratua. Ibaizabal ondoan eraikia, lanak 1659an amaitu zuten.
Barruan Bizkaiko rokoko erretaularik interesgarrienetariko bata nabarmentzen da, menditar maisuek egindako lana, Juan Bautista Jauregik eta Frantzisko Iberok, gipuzkoar arkitektoek, zehaztutako diseinu eta baldintzei jarraituz.
Kanpoaldetik harlandu bikainaz eginda dago eliza eta dorrea handitasunez nagusitzen da, kanpandorre handia duela. Elizak hiru sarrera ditu, nagusia bi pisuko garaipen arkua da eta atari-erretaula zoragarria du.

## Erreferentziak

* ↑ Bizkaiko Foru Aldundia. Andra Mari eliza (Amorebieta - Etxano). .
* ↑ Eusko Jaurlaritza. Andra Mari eliza. .

## Kanpo estekak

* Datuak: Q5911646
* Multimedia: Church of Santa María de la Asunción, Amorebieta / Q5911646
# Andra Mari kalea (Bilbo)

Andra Mari kalea Bilboko alde zaharreko kale historiko bat da.

## Kokalekua

Bilboko Zazpi kaleeetan. Antzineko Burtsa eraikinetik Ibaizabalerantz doan kalea da.

## Kanpo estekak

* Datuak: Q61361590
* Multimedia: Andra Mari kalea, Bilbao / Q61361590
# Andra Mari tenplua (Uribarri Harana)

Andra Mari tenplua Uribarri Haranan (Harana, Araba) dagoen ermita erromaniko bat da, XII. mendekoa. XXI. mendean berriztua dago, inguruko zelai zaindu batean kokatzen da.
Plano laukizuzena du, eta abside erdi-zirkularra. Erdi-puntuko arku baten bidezko sarrera du, hegoaldera ematen duena, eta arkibolta xakeztatu batekin apaindua dago. EAEko ondare kultural izendatuta dago 1997. urtetik.

## Iruditegia

* Absidea kanpotik.
* Atea, erdi puntuko arkuarekin; arkiboltan, Jakako xakeztatua.
* Leiho eta gurutze botoiduna.

## Erreferentziak

* ↑ «Euskal Ondare Kulturalaren Informazio Sistemaren hasiera orria» www.euskadi.eus (Noiz kontsultatua: 2019-06-16).

## Kanpo estekak

* Datuak: Q64678741
* Multimedia: Andra Mari temple / Q64678741
# Andra Maria (argipena)

Andra Maria euskara batuko Andre Maria kristau izenak mendebaleko euskaran duen forma da, euskalki horren eremuko hainbat tokiri izena eman diona. Herri ahoskeran, Andra Mari forma ere hartzen du, nahiz eta Mari ez den kristautasunak gurtzen duen pertsonaia, baizik eta jentilen pertsonaia.

## Elizak

* Andra Mari eliza (Zornotza, Bizkaia).
* Andra Maria eliza (Busturia, Bizkaia).
* Andra Maria eliza (Galdakao, Bizkaia).
* Andra Maria eliza (Getxo, Bizkaia).
* Andra Maria eliza (Gueñes, Bizkaia).
* Andra Maria basilika (Portugalete, Bizkaia).

## Auzoak

* Andra Mari auzoa (Getxo, Bizkaia).
* Andra Mari auzoa (Morga, Bizkaia).

## Ikus, gainera

* Andra Mari (Galdakaoko dantza taldea)
* Andre Maria
* Mari
# Angelina Aspuac

Angelina Aspuac Con ( Sacatepequez, Guatemala, 1977) emakume kaktxikela, AFEDES elkarteko kide ezaguna da eta zuzendaria 2000 - 2006 epealdian. Egun, jantzi maien babesaren aldeko ekimenak koordinatzen ditu.

## Biografia

Emakume kaktxikela, Santiago Sacatepequezen du jatorria eta zuzenbide ikaslea da.
1998an AFEDESen sartu zenetik kargu esanguratsuak izan ditu, 2000. urtetik 2006ra AFEDES elkarteko zuzendaria izan zen. Ondoren, 2002tik 2006ra Emakume Elkarteen Ordezkaria Garapenerako Kontseiluen Sisteman (SISCODE); 2007an, Guatemalako lehendakari ordearen aholkularia izan zen Herri Indigenen gaineko gaietan; 2008tik 2012ra arteko aIdian Emakumearen Idazkaritza Presidentzialaren (SEPREM) Idazkari Ordea; eta egun jantzi maien babesaren aldeko ekimenak koordinatzen ditu AFEDES elkatean.
2014an, Movimiento Nacional de Tejedoras-ekin batera, Lege Promosamena aurkeztu zuen jantzi maien babeserako Guatemalako Kongresuan jostunen soldata hobetze aldera, emakume indigenen pobrezia maila larria dela eta, proposamenak ez zuen aurrera egin. 2017an ere, Ley de Derechos de Autor y Derechos Conexos aldatzen saiatu ziren, eta urte berean hainbat enpresa herri indigenen jantziei esker aberasten ari zirela salatu zuten:
   "Enpresa asko hazi egin dira, eta oso ondo joan zaie Guatemalan, ehungailuek erabiltzen dituzten ehunkiak erabiliz (bigarren eskukoak). Emakumeek munduari egiten dioten ekarpen ekonomikoa da. Hala ere, munduak eta herrialdeak ez diete ezer ordaintzen ez emakume horiei ez euren komunitateei, eta egoera hori bidegabea da, eta gu haserrarazten gaitu."
Bere hitzetan, 2005ean ikasi zuen josten, orduan zabaldu baitzuten eskola elkartean:
   "Beno, zoritxarrez, herri askok ehunak egiteko gaitasun hori galdu dute, eta Santiago da horietako bat. Nik ez nuen ehuntzen ikasi 2005ean AFEDESen jantzien betebeharrari buruz hausnartu arte, esan genuen: “Ze lotsa, hemen, Santiagon, guk geuk ere ez ditugu egiten gure ipilak eta!"

## Erreferentziak

* ↑ Txantiloi:Es-GT «Cinco guatemaltecas que luchan por construir un mejor país» Prensa Libre 2019-03-08 (Noiz kontsultatua: 2022-05-18).
* 1 2 (Gaztelaniaz) Ella es Angelina Aspuac quien lucha por el respeto hacia las mujeres indígenas – Prensa Libre. (Noiz kontsultatua: 2022-04-24).
* ↑ (Ingelesez) «¿Quién es Angelina Aspuac? Who is Angelina Aspuac?» Thousand Currents 2017-08-22 (Noiz kontsultatua: 2022-04-24).
* ↑ (Gaztelaniaz) Rodríguez, Jorge. (2021-06-12). «Las tejedoras mayas que defienden sus creaciones como memoria histórica y modelo de desarrollo» El País (Noiz kontsultatua: 2022-04-24).
* ↑ (Gaztelaniaz) Ocote, Agencia. (2020-04-14). «Las Recias // En los negocios // Carmen Salguero, Angelina Aspuac y Connie Beneítez» Agencia Ocote (Noiz kontsultatua: 2022-04-24).

## Kanpo estekak

* Angelina Aspuac (Ficwallmapu, 2018)
* Datuak: Q111705301
# Angelina Jolie

Angelina Jolie (Los Angeles, Kalifornia, Ameriketako Estatu Batuak, 1975eko ekainaren 4a - ) aktore eta zinemagile estatubatuarra eta Nazio Batuen Erakundeko Iheslarien Goi Komisionatuaren borondate oneko enbaxadorea da.
Hiru Urrezko Globo, bi Aktoreen Sindikatuaren Sari eta Oscar Sari bat irabazi ditu.
1996 eta 1999 bitartean Jonny Lee Millerrekin ezkonduta, 2000 eta 2003 bitartean Billy Bob Thorntonekin ezkonduta, eta 2014tik 2019ra Brad Pitt aktorearekin ezkonduta egon zen.

## Erreferentziak

* ↑ «ACNUR-NOTICIA: Angelina Jolie es nombrada Enviada Especial del Alto Comisionado» web.archive.org 2012-05-04 (Noiz kontsultatua: 2021-02-22).
* ↑ Angelina Jolie receives the Jean Hersholt Humanitarian Award at the 2013 Governors Awards. .
* ↑ (Gaztelaniaz) H, Creada 04-02-2017 | 13:12 H/Última actualización 04-02-2017 | 13:12. (2017-02-04). «Angelina Jolie y su exmarido Jonny Lee Miller aún mantienen una buena relación» La Razón (Noiz kontsultatua: 2021-02-22).
* ↑ (Gaztelaniaz) «Billy Bob Thornton desvela secretos íntimos de su matrimonio con Angelina Jolie» abc 2018-06-17 (Noiz kontsultatua: 2021-02-22).
* ↑ (Gaztelaniaz) de 2020, 21 de Junio. «Angelina Jolie reveló por qué decidió divorciarse de Brad Pitt» infobae (Noiz kontsultatua: 2021-02-22).

## Kanpo estekak

* (Ingelesez) Angelina Jolie IMDb
* Datuak: Q13909
* Multimedia: Angelina Jolie / Q13909
# Angelina Colubret

Angelina Colubret i March (Badalona, Katalunia, 1910- Torroella de Montgrí, 1998) maistra eta aktibista politikoa izan zen.

## Biografia

Lehen Hezkuntzako irakasle titulua 1929an lortu zuen eta maistra aritu zen Espainiako Gerra Zibila amaitu arte. Une horretan, atxilotu egin zuten, eta ezin izan zuen lan egin. Gatazka militarrak iraun bitartean, erizaina izan zen Mallorcako matxinatuen aurkako espedizio errepublikarrean.Esparru politikoan 1931n hasi zen idazten Lluita astekarian, Ezker Katalan Federalaren bozeramailea Badalonan eta La Humanitaten.
Espainiako Bigarren Errepublikan, emakumeen hezkuntzari buruzko mitinetan parte hartu zuen, eta gizartean izan zuen garrantzia, hein handi batean, haren hitzaldiek. Esquerra Republicana de Catalunyaren lehen kongresu arruntean (1932) Irakaskuntza Ponentziako idazkaria izan zen.

## Erreferentziak

* 1 2 3 4 Angelina Colubret. .
* 1 2 Angelina Colubret. L'herència del silenci. .

## Kanpo estekak

* Datuak: Q19997800
* Multimedia: Angelina Colubret i March / Q19997800
# Angelina Melnikova

Angelina Romanovna Melnikova, errusieraz: Ангели́на Рома́новна Ме́льникова, (Voronezh (Errusia) 2000ko uztailaren 18a) gimnasta-artistiko errusiarra da.. Aurretik, Errusia ordezkatu zuen 2016 eta 2018ko Europako Txapelketetan urrezko dominak irabazi zituzten talde errusiarretako kide ere izan zen, eta 2018ko eta 2019ko Munduko Gimnasia Txapelketetan zilarrezko dominak irabazi zituzten talde errusiarretako kide.
Europako Txapelketetan bederatzi aldiz banakako domina jaso ditu, Europako Jokoetan lau aldiz irabazle izan da, eta 2018ko txapeldun nazionala. Juniorren mailan ere, Melnikovak urrezko dominak irabazi zituen 2014ko Europako Txapelketetan, taldeka, tresna guztietan eta oreka-barrako ekitaldietan, eta Errusiako txapeldun nazionala izan zen 2014. urtean. Errusiako emakumeen gimnasia nazionaleko taldeko kapitaina izan da 2017az geroztik. 2019ko Europako Jokoetako tresna guztietako eta barra asimetrikoetako txapelduna izan zen, lurreko ariketan Europako 2017. urteko txapelduna eta barra asimetrikoetako 2021eko Europako txapelduna izan zen.

## Olinpiar Jokoak

2016ko Udako Olinpiar Jokoetan (Londres) zilarrezko domina irabazi zuen talde-lehian. 2020ko Tokioko Olinpiar Jokoetan (Tokio), talde-lehiaketan, urrezko domina eman zion ROC taldeari; honako hauek osatzen zuten gimnasta taldea: Lilia Akhaimova, Viktoria Listunova, Angelina Melnikova eta Vladislava Urazovak. Bakarka, 2020ko Udako Olinpiar Jokoetako brontzezko bi domina irabazi zituen: Aparatu guztiak emakumezkoen kategorian eta Zorua emakumezkoen kategorian. Kontuan izan, NOBek (Nazioarteko Olinpiar Batzordea) ezarritako zigorra zela medio, Tokioko 2020ko Udako Olinpiar Jokoetan, errusiar kirolariek ezin izan zutela Errusiaren izenean esku hartu eta ROCen (Russian Olympic Committee) izenean eta banderapean lehiatu zirela.

## Udako Olinpiar Jokoetako emaitzak

Udako Olinpiar Jokoak :
| Urtea | Lekua | Domina | Proba |
| 2016 | Rio de Janeiro Brasil | 02 ! | Taldeka, emakumezkoa. |
| 2020 | Tokio Japonia | 01 ! | ‘’Taldeka’’, emakumezkoa. |
| 2020 | Tokio Japonia | 03 ! | ‘’Aparatu guztiak’’, emakumezkoa. |
| 2020 | Tokio Japonia | 03 ! | ‘’Zorua’’, emakumezkoa. |

## Erreferentziak

* ↑ «Angelina Romanovna Melnikova» olympedia.org (Ingelesez)
* ↑ (Gaztelaniaz) Sputnik. «El equipo ruso de gimnasia artística femenina se proclama campeón de los JJOO de Tokio» Diario Digital Nuestro País (Noiz kontsultatua: 2021-07-29).
* ↑ «Angelina Romanovna Melnikova» olympics.com(Gaztelaniaz)

## Kanpo estekak

* Datuak: Q16226496
* Multimedia: Angelina Melnikova / Q16226496